送吉州太守胡平一寺正赴召
作者：楊萬里
朝代：宋

paragraphs: 憶昔乾道游璧水，君爲秀孝儂博士。
逮今嘉泰歸青原，儂爲州民君刺史。
人生離合風中雲，白髮相逢有幾人。
與君相逢又相別，不待折柳眉先顰。
如君豈弟民父母，春風風人夏雨雨。
忽然一夜飛秋霜，驚殺雁鶩兼豺狼。
政聲無翼到天上，玉皇詔君登廟廊。
郎星卿月小借路，金華玉堂即高步。
中興賢關育鳳麟，向來未有秉鴻鈞。
祗今丞相破荒了，第一衣鉢當傳君。